กทม. พร้อมประมวลผลการเลือกตั้งสมาชิกสภาผู้แทนราษฎร ทั้ง 33 เขตเลือกตั้งทั่วกรุงเทพมหานคร หลังปิดหีบเลือกตั้ง เวลา 17.00 น.
ที่ศูนย์ประสานงานการเลือกตั้งสมาชิกสภาผู้แทนราษฎร กรุงเทพมหานคร ห้องรัตนโกสินทร์ ศาลาว่าการกรุงเทพมหานคร ซึ่งเป็นจุดประมวลผลคะแนนเลือกตั้ง จาก 33 เขตเลือกตั้ง จำนวนหน่วยเลือกตั้ง 6,327 หน่วย ทั่วกรุงเทพมหานคร โดยที่ห้องรัตนโกสินทร์ จะเป็นสถานที่ประสานงานกับผู้ปฏิบัติงานในพื้นที่หน่วยเลือกตั้ง ซึ่งทางเจ้าหน้าที่ กกต.จะสรุปคะแนนลงในแบบฟอร์ม 5/18 นำหลักฐานคะแนนมาตรวจสอบความถูกต้อง ก่อนจะพิมพ์คะแนนลงระบบ ECT Report รวบรวมจำนวน20 หน่วยต่อ1ไฟล์ เมื่อรวบรวมครบในแต่ละเขตจะส่งผ่านเว็บบราวเซอร์เข้ามาส่วนกลางที่ศาลาว่าการกรุงเทพมหานคร ซึ่งรายละเอียดในแต่ละเขต จะจำแนกออกเป็นรายแขวง โดยรวมกันมาเป็น 33 เขตเลือกตั้ง และจะมีการตรวจสอบความถูกต้อง หากยังมีข้อผิดพลาด จะส่งเรื่องกลับไปที่สำนักงานเขตต้นทางเพื่อให้ตรวจสอบอีกครั้ง เมื่อตรวจสอบขั้นตอนอย่างถูกต้องเรียบร้อย จะนำเสนอผลขึ้นจอ ซึ่งทาง กกต. จัดเตรียมจอสำหรับประมวลคะแนนไว้ให้ประชาชน ที่บริเวณลานคนเมือง ศาลาว่าการกรุงเทพมหานคร โดยคาดการณ์ว่าผลการนับคะแนนจากเขตแรกที่จะส่งเข้าระบบมาถึงส่วนกลางที่ห้องรัตนโกสินทร์ ตั้งแต่เวลาประมาณ 18.00 น.เป็นต้นไป และคาดว่าจะทราบผลอย่างไม่เป็นทางการ 21.00น. ซึ่งผลทางการต้องรอทาง กกต.ประกาศยืนยันอีกครั้ง